ועדת העבודה, הרווחה והבריאות, כנסת 16, פרוטוקול מספר 57, 2003-10-01 09:15

שאול יהלום: בוקר טוב, שנה טובה וגמר חתימה טובה לכולם.

שאול יהלום: אני מתכבד לפתוח את ישיבת הוועדה.

שאול יהלום: הנושא הוא תקנות ביטוח בריאות ממלכתי (הסדרים לגבי חיילים ובני משפחותיהם) (תיקון), התשס"ג-2003.

שאול יהלום: מי מציג את התיקון המבוקש?

שאול יהלום: הצבא?

רוני פנחס: אין כאן נציג למשרד הבריאות, ולכן אציג את הדברים.

רוני פנחס: התקנות מוגשות מטעם משרד הבריאות אבל בשיתוף אתנו.

מאיר ברודר: אני נציג של משרד הבריאות, אבל סא"ל פנחס יכול להציג את התקנות.

רוני פנחס: חוק ביטוח בריאות ממלכתי תוקן באחרונה בסעיף 55 שלו, הסעיף שעוסק במתן שירותי בריאות לחייל והקובע שחוק בריאות ממלכתי לא יחול על חייל, והוא יקבל את השירות הרפואי ממקרפ"ר או מי שפועל מטעמו.

רוני פנחס: תוקן שם סעיף קטן (ה), שמאפשר קביעת תקנות בעניין דרכי תשלום על-ידי חיילים וביטוח בריאות שמשתלם מטעמם, אף שהם לא מקבלים באופן ישיר את הטיפול מקופות החולים.

רוני פנחס: נקבע שייקבעו תקנות ובלבד ש"שיעור דמי ביטוח בריאות מהשכר המשולם לחייל המשרת בשירות סדיר לפי התחייבות בשירות קבע יהיה זהה לשיעור המשתלם בעד עובד לפי הוראות סעיף 14(ב)(1)".

רוני פנחס: כלומר דמי ביטוח בריאות בעבור חייל אמורים להשתלם באותו גובה שהם אמורים להשתלם בעבור עובד.

רוני פנחס: במהלך חודש אפריל השנה נחתם הסדר בין האוצר למשרד הביטחון.

רוני פנחס: על-פי ההסכם דמי הביטוח שהצבא משלם בגין החיילים בשירות קבע הושוו לאותם 4.8% שמשולמים בעד כל עובד – אבל ההסכם נגע להפרשות משכר משרת הקבע בעבור אותם דמי ביטוח בריאות, כמשקפים חלק מאותם דמי ביטוח בריאות.

רוני פנחס: למשל שם יש הבחנה בין לוחמים לבין מי שאינם לוחמים וגם בין מי שבני זוגם עובדים ומשלמים דמי ביטוח בריאות בתעריף המלא או בשיעור גבוה יותר לבין מי שבני זוגם אינם עובדים.

שאול יהלום: כלומר כרגע, מבחינת החוק, להכנסות המדינה יתקבל תשלום בעבור חייל כמו בעבור כל עובד?

חני כספי: כן, כמו שכתוב בחוק.

הראל בלינדה: הביטוח הלאומי יקבל כמו בעבור כל עובד.

חני כספי: אני קוראת את תקנה 3: "צבא הגנה לישראל חייב לשלם למוסד דמי ביטוח בריאות בעד כל חייל בקבע בשיעור משכר החייל בקבע שהצבא משלם הזהה לזה המשתלם בעד עובד…"

שאול יהלום: כלומר מת"ש עושה חשבון בכל חודש ומעביר כסף למוסד לביטוח לאומי?

חני כספי: נכון.

חני כספי: מעבירים 4.8% לכל ראש.

חני כספי: זה הכלל.

חני כספי: התקנות קובעות כל מיני הסדרים; הן קבעו שצה"ל ינכה מהשכר שהוא משלם לחייל בקבע כמפורט בטור א בתוספת.

חני כספי: כאמור זה נוגע לקבוצות הלוחמים, הנשים ועוד.

שאול יהלום: לגבי כל סוגי החיילים חיילים בסדיר לא משלמים; ומה בנוגע לשל"ת?

חני כספי: החוק קבע שחייל יהיה זכאי לשירותי בריאות מחיל הרפואה, אך הגדרת חייל לא כוללת חייל בשירות חובה ללא תשלום.

חני כספי: חייל כזה אינו מבוטח, הוא אינו מקבל טיפול מחיל הרפואה.

חני כספי: החוק חל עליו.

חני כספי: הוא חייב בדמי ביטוח בריאות – מינימליים, כך על-פי החוק.

ג'ודי וסרמן: יש הסדר לעניין התשלום.

שאול יהלום: מהו ההסדר?

דניאל אלקיים: בזמנו נציגי צה"ל רצו לעשות תיקון בחוק, שבחקיקה יהיה תשלום של דמי ביטוח בריאות על-ידי הצבא.

דניאל אלקיים: משרד האוצר ביקש שלא לעשות זאת בחקיקה.

דניאל אלקיים: הוא אמר שהוא מוכן לממן זאת דרך הצבא.

דניאל אלקיים: הגענו להסכם, המוסד לביטוח הלאומי והצבא, שמיום 1 בינואר 2002, הצבא יעביר אלינו את ביטוח הבריאות.

דניאל אלקיים: הם אמורים לשלם.

דניאל אלקיים: לצערי עד היום ההסכם טרם בוצע.

דניאל אלקיים: אנחנו בקשרים עם צה"ל ולא מקבלים עדיין את הכספים.

ג'ודי וסרמן: מי משלם בינתיים?

דניאל אלקיים: הם לא מחויבים במערכת שלנו.

דניאל אלקיים: אנחנו מחכים לקבל את הכספים מהצבא רטרואקטיבית.

ערן גרוסברג: יש סיכום בין המוסד לביטוח לאומי לבין צה"ל, אגף התקציבים, בנוגע לתשלום.

ערן גרוסברג: ההסדר הוא שמשרד האוצר משפה את תקציב הביטחון בסכום הזה.

ערן גרוסברג: בחודשים האחרונים התקיימו פגישות כדי להסדיר את התשלום והנושא בשלבי סיום.

ערן גרוסברג: הכסף יועבר ברגע שהעניין ייגמר.

דניאל אלקיים: את "בשלבי סיום" אנחנו שומעים למעלה משנה.

שאול יהלום: איך אנשי הביטוח הלאומי לא יודעים על הסיכום הזה?

ערן גרסברגר: הם יודעים.

ערן גרסברגר: הנציגה המשפטית יושבת כאן, שוחחנו על כך ממש לפני הדיון.

ערן גרסברגר: הם יודעים.

שאול יהלום: איך מר אלקיים לא יודע על זה?

דניאל אלקיים: לפני שלושה חודשים היינו אצל נציגי משרד הביטחון, לאחר תלאות רבות בקביעת הפגישה.

דניאל אלקיים: ארגנו את הסיפור, חתמנו על ההסכמים, ונכון להיום טרם קיבלנו את הכסף.

ורד שהרבני: הובטח לנו שבתוך כמה ימים, עד כמה ימים, הכספים יועברו.

ערן גרסברגר: הייתה תכתובת בין המשרדים, היו כמה סוגיות שוליות שנסגרו.

ערן גרסברגר: התשלום יועבר בימים הקרובים.

שאול יהלום: זה כולל את כל השל"תניקים?

חני כספי: הדין אומר שהשל"תניקים צריכים לשלם.

חני כספי: צה"ל יהיה צינור.

חני כספי: החוק יחול על אדם בשל"ת, כלומר הוא יקבל טיפול מקופת החולים תוך תשלום דמי ביטוח בריאות.

חני כספי: זאת להבדיל מחייל שאינו בשל"ת, שהחוק לא חל עליו.

שאול יהלום: אני מבין.

שאול יהלום: אני פתחתי כאן סוגריים; מאחר שאני שותף בדרך כלשהי לעניין הזה רציתי לברר את עניין השל"ת.

שאול יהלום: אך הרי כרגע לא מביאים תקנות בנוגע לשל"ת.

שאול יהלום: שאלתי למה עניין השל"ת לא נגמר, ואם כן התשובה שקיבלתי היא שהשל"תניקים מקבלים טיפול, והביטוח הלאומי ערב לקופות החולים.

שאול יהלום: אין להם בעיה.

שאול יהלום: נוסף על כך משרד הביטחון הודיע שבתוך כמה ימים הכסף יועבר – זוהי הצהרת סרן ערן גרוסברגר מאגף התקציבים.

שאול יהלום: נחזור לענייננו.

חני כספי: כדי שהעניין לא יהיה מסובך ערכנו את החומר בטבלה.

שאול יהלום: הכוונה לעמוד 3 שמונח לפני חברי הוועדה, תוספת לתקנה 4.

שאול יהלום: אני קורא את טור א: "חייל בקבע זכאי לתוספת פעילות רמה א".

חני כספי: זאת ההגדרה המשפטית של לוחם.

רוני פנחס: בתקנה 1 הוספנו הגדרה בנוגע לפעילות רמה א, היא מבהירה מי זכאי לאותה רמת פעילות: "בשל פעילות במערך הלוחם וקריטריונים נוספים".

איוב קרא: אני מבקש לשאול: לוחם הוא מי שפועל בדרג המבצעי.

איוב קרא: יכול להיות גם אפסנאי בדרג של לוחם, נכון?

שאול יהלום: הוא לא זכאי לתוספת.

איוב קרא: אם הוא בגדוד, הוא זכאי?

חני כספי: אם הוא בגדוד, כן.

חני כספי: בדרך כלל אנחנו משתמשים במונח "תוספת פעילות רמה א".

חני כספי: המילה "לוחם" ממעיטה כאן; יש אנשים שהם תומכי לחימה וכו', ולכן אנחנו משתמשים במונח "רמה א".

חני כספי: ברמה א נכללים גם אנשים שמקצועם אפסנאי אבל הם משתתפים במערך הלחימה.

רוני פנחס: ההגדרה לא כוללת את המילה "לוחם".

רוני פנחס: ההגדרה היא: "תוספת שכר שמשלם צבא הגנה לישראל בשל פעילות במערך הלוחם...".

איוב קרא: כלומר מדובר בתומכי לחימה בגדודים.

רוני פנחס: נכון.

שאול יהלום: אני ממשיך לקרוא את הטבלה, את סעיף (1).

שאול יהלום: למה הכוונה ב"לפי סעיף 14(ז)(1) או (3)"?

רוני פנחס: עד התיקון שהיה לפני כמה חודשים בסעיף 14(ז), עקרת בית לא שילמה ביטוח בריאות ממלכתי.

רוני פנחס: התיקון קבע שהיא תשלם סכום נמוך במקצת, למיטב זיכרוני הוא עומד היום על 70 ש"ח, עם אפשרות לקבוע כללים להעלות את הסכום או להורידו כל עוד הוא בטווח מסוים – פחות מהמינימום אבל יותר מהממוצע של התשלום של כלל עקרות הבית, כלומר 60 ש"ח.

רוני פנחס: זה התיקון שמצוין כאן.

רוני פנחס: המילים "שמשת

רוני פנחס: למים בעדו דמי ביטוח בריאות לפי סעיף 14(ז)(1)" מתייחסות לעקרות הבית.

שאול יהלום: אז למה הכוונה בטור ב: "שיעור של 3.8%"?

שאול יהלום: אני מבין שטור ב מפרט מצב לא קבוע, נכון?

שאול יהלום: בעצם אנחנו צריכים לדבר על טור ג כדי להבין את העיקרון.

ג'ודי וסרמן: ומחצית מהשכר הממוצע, %2.6.

שאול יהלום: אני שואל על העיקרון.

שאול יהלום: אני רוצה להבין את העיקרון של הצבא.

שאול יהלום: מדוע אלוף בצה"ל, שמרוויח יותר ממני, לא ישלם 4.8% כמו כל אזרח במדינה?

חני כספי: כי החוק לא חל עליו.

שאול יהלום: אבל עכשיו מתקנים את החוק.

חני כספי: לא, אין תיקון של החוק.

חני כספי: אלה תקנות.

חני כספי: החוק לא משתנה.

שאול יהלום: אני שואל על ההסכם.

שאול יהלום: כל שברי אחוז כאלה – זהו סכום שיורד מהאפודים הקראמיים של החיילים.

חני כספי: נגד הטענה הזאת איני יכולה להתגונן.

שאול יהלום: זה יורד מתקציב הביטחון.

אריה אלדד: לא, זה יורד מהפצצות של שחאדה.

חני כספי: אני יכולה להסביר למה מערכת הביטחון עמדה על כך שהפרט שאינו מקבל זכויות על-פי חוק שירות ביטחון לא ישלם שיעור מלא.

חני כספי: יש נושאים שהפרט בצבא לא מקבל, למשל בחירת קופת חולים.

חני כספי: גם אם האלוף שהזכיר היושב-ראש כדוגמה ירצה מאוד, הוא יקבל את שירותי הרפואה של קופת חולים צה"ל – ושם לא תמיד אפשר לתת בחירת מטפל, דבר שכל אזרח זכאי לו, או זמינות במקום המגורים.

חני כספי: למשל, מי שמשרת בקריה בתל-אביב וגר בבנימינה יצטבר לנסוע לקריה כדי לקבל טיפול רפואי גם אם יש לו 40 מעלות חום.

חני כספי: יש שינויים, והיו הרבה דיונים בנושא זה.

חני כספי: זה התחיל בשאלה אם ישלמו בכלל.

חני כספי: לאט לאט ירדנו למשהו דומה.

חני כספי: הייתה "בוררות" אצל אביגדור יצחקי, מנכ"ל משרד ראש הממשלה.

חני כספי: הצבא שטח שם את הטענות בנוגע לאנשי הקבע ולזכויות שלהם על-פי החוק.

חני כספי: זה מה שסוכם.

שאול יהלום: אבל לעניין רוח החוק – לא משנה אם משנים אותו או לא.

שאול יהלום: מה שחשוב הוא שמכאן ואילך כאילו היה שינוי של החוק.

חני כספי: השינוי הוא לרעת משרתי הקבע, לא לטובתם.

חני כספי: לא עיגנו כאן את הזכויות שיש לאזרחים.

חני כספי: אני אומרת את מה שאמרו אנשי חיל הרפואה בדיונים.

חני כספי: היו הרבה דיונים על כך.

שאול יהלום: הטענה היא שאנשי הצבא מקבלים פחות מאזרח רגיל?

חני כספי: הם מקבלים משהו אחר.

חני כספי: למשל בעניין הסל התקציבי יש כעת דיונים בשאלה אם הצבא יעבור לקופות החולים, מי יעבור לקופות החולים – מי ייתן גימ"לים למג"ד, למשל.

דני פייגה: הרופא המטפל ייתן לו גימ"לים.

דני פייגה: בכל מקרה מדובר באנשי הקבע, לא בסדיר.

חני כספי: זאת שאלה שצריך לדון בה, שאלה נכבדה.

חני כספי: השאלה היא אם במסגרת ההסדר הזה צריך לומר שכל עוד אין שוויון בשירותי הבריאות, בצורת השירות,

שאול יהלום: אולי יש לאנשי הקבע דברים טובים יותר ממה שניתן בקופות החולים?

שאול יהלום: למשל טיפול שיניים?

חני כספי: אספר לכם סודות מהחדר: ישבתי עם חיל הרפואה.

חני כספי: אנחנו נמצאים בסד תקציבי והולכים להסכמי שילוב חדשים, והנושא אקוטי.

חני כספי: תמיד אנחנו צוחקים שמה שנותנים לנו, אנשי הקבע, הוא "תן לו בשיניים".

חני כספי: מערך השיניים – וחבר הכנסת אלדד, קרפ"ר לשעבר, יודע זאת – זול מאוד לצבא.

חני כספי: משאירים אותו כי הוא נותן מענה לטיפולי השיניים של חיילי החובה, שנפצעים לפעמים בקרב.

חני כספי: להשאיר רופא מיומן זה עדיף על פני מיקור חוץ.

חני כספי: לכן משאירים מערך שיניים ובו בזמן מערך זה מטפל גם באנשי הקבע.

חני כספי: אגלה לכם עוד סוד: איש קבע ממוצע לא מטפל בשיניים בצבא.

חני כספי: הייתה לנו תביעה של משפטן בעניין הזה.

חני כספי: הוא התלונן בעניין תור שקבעו לו.

שאול יהלום: אני רוצה לספר על המצב ההפוך: אני מתקשר לרופא השיניים שלי, ואני מעריך אותו מאוד, הוא פרופסור, ובשיחת הטלפון מתברר לי שהוא לא מקבל חודש ימים; הוא מספר שהוא במילואים בצבא.

אריה אלדד: נכון, מישהו צריך לטפל בחיילים.

שאול יהלום: אלה הרופאים הטובים ביותר.

שאול יהלום: אני לא יודע איך זה היום, אבל כשהייתי בסדיר טיפלתי בשיניים במרפאה רצינית, ב-542 בצריפין, ונתנו לי תור אחרי שלושה חודשים.

שאול יהלום: אמרו שהכול מלא על-ידי אנשי קבע.

אריה אלדד: קיבלת תשובה לא טובה והשלמת אתה.

שאול יהלום: אבל זאת הייתה תשובה נכונה, כנראה.

חני כספי: חוק זכויות החולה חל על הצבא.

חני כספי: אנחנו נתנו חוות דעת משפטית.

שאול יהלום: אל"מ כספי, נניח שיש לך שפעת.

שאול יהלום: את באה לרופא בקריה והוא נותן לך אנטיביוטיקה.

שאול יהלום: את משלמת 40 ש"ח בשביל האנטיביוטיקה?

חני כספי: אני אספר לך.

שאול יהלום: כן או לא?

חני כספי: קודם כול, לא תמיד אני מקבלת את כל סוגי האנטיביוטיקה.

חני כספי: אגב, אנחנו כרגע בפיילוט לקבל שירות מקופת חולים לאומית.

חני כספי: היה לי סינוסיטיס, וכעיקרון נותנים לזה אנטיביוטיקה מיוחדת.

חני כספי: בצבא הסבירו לי שלא נותנים את האנטיביוטיקה הזאת כרגע ואמרו שאתחיל באנטיביוטיקה רגילה.

שאול יהלום: העיקר שהבראת, אל"מ כספי.

שאול יהלום: גם לנו בקופות החולים יש בעיות.

שאול יהלום: יש כל מיני דברים שלא כלולים בסל.

חני כספי: הסוגיות שחבר הכנסת יהלום מזכיר עלו.

חני כספי: לכן הוחלט שנגיע כמעט לסכום הרגיל אבל לא באופן מושלם.

שאול יהלום: כל מה שניסיתי לטעון הוא שיש גם דברים לטובה.

חני כספי: גם על התשלום אנחנו עובדים היום.

חני כספי: כנראה תהיה השתתפות.

שאול יהלום: נכון לרגע זה אני משלם 44 ש"ח ל-20 כדורי אנטיביוטיקה בקופת חולים כללית, ובמכבי משלמים 10%-15%.

שאול יהלום: על האנטיביוטיקה המיוחדת בוודאי היה צורך לשלם 50%.

שאול יהלום: את כל אלה הצבא מקבל חינם.

שאול יהלום: לא אכנס כעת לפירוט: יש צדדים לזכות ויש צדדים לחובה.

שאול יהלום: אני אומר את דעתי: אילו קבעתם שעד 10,000 ש"ח לחודש משלמים 4%, זה היה בסדר.

שאול יהלום: אבל במשכורות של אבל אלוף, תת-אלוף, אלוף משנה, אפילו סגן אלוף לא מוצדק שאזרח רגיל ישלם סכום מסוים וחייל בקבע במשכורת גבוהה, שמרוויח פי כמה מהשכר הממוצע במשק, ישלם פחות.

אריה אלדד: אני מבקש להגיב.

שאול יהלום: מיד.

שאול יהלום: כשנגמור הכול.

שאול יהלום: יש לי שאלה שנייה: עקרת הבית משלמת 70 ש"ח, זה גם הסכום שמשלמים בצבא, נכון?

שאול יהלום: לא מורידים את זה?

ג'ודי וסרמן: זה כאילו אין לאיש הקבע בן זוג שעובד.

חני כספי: נכון, הלכנו לחומרה עם משרתי הקבע בעניין הזה.

שאול יהלום: כתוב כאן "שפסקה 1 אינה חלה עליו": כלומר אם אשתו עובדת ומשלמת.

ג'ודי וסרמן: או אם הוא לא נשוי.

שאול יהלום: נכון.

שאול יהלום: במקרה הזה משלמים 3%.

שאול יהלום: למה ההפרש?

חני כספי: מדובר באנשים שנמצאים בקציעות, בשטחים.

חני כספי: הפער בין שירותי הבריאות שאפשר להעניק להם, גם אם נלך להסדר עם קופות החולים, תמיד יישאר.

חני כספי: מדובר באוכלוסייה של רמת פעילות א.

חני כספי: אנחנו עוברים הרבה שינויים כעת, אולי תהיה מהפכה בשירותי הבריאות.

חני כספי: אנחנו יודעים שיש אוכלוסייה שלעולם לא נוכל לתת לה את מה שניתן לאזרח, מבחינת הזמינות וכדומה.

שאול יהלום: מה זה קשור לאישה?

חני כספי: זה גם היה הרעיון של התקנות הקודמות:

חני כספי: עד היום אנשי הקבע שילמו לביטוח עתידי.

חני כספי: טענו שכאשר יש ילדים – ואם יש בן זוג בדרך כלל יש ילדים – ובן הזוג לא משלם, התוצאה היא שאין מי שמבטח את הילדים; כי הרי הילדים מבוטחים על-ידי אחד ההורים לפחות.

חני כספי: כשיש בן זוג שהוא המבטח העיקרי, והוא משלם את מלוא מס הבריאות – אנחנו מוכנים שאיש הקבע ישלם פחות, כלומר 3%, כי משרת קבע ברמת פעילות א, שיש לו בן זוג משלם בעד הביטוח שלו – בכל דרך שננקוט נפלה אותו לרעה מאזרח, בעיקר בנושא הזמינות, האפשרות לבחור והרפואה התעסוקתית.

חני כספי: לכן, אם כבר יש גם בן זוג שמשלם בעבור הילדים – המקסימום יהיה 3%.

שאול יהלום: אבל יכול להיות שאין למשרת הקבע בן זוג.

חני כספי: אם כן אין מי שנופל על צווארי החברה, אין ילדים.

שאול יהלום: אבל הוא כן מקבל שירותים.

חני כספי: כן, הוא מקבל שירותים פחותים.

חני כספי: לכן הוא משלם 3%.

שאול יהלום: נעבור לחייל הלא קרבי.

חני כספי: חייל לא קרבי שאין לו בן זוג ישלם 4.4%.

חני כספי: דומה כמעט למצב מחוץ לצבא.

שאול יהלום: השיעור של הבא אחריו, אדם שאשתו משלמת ביטוח – הוא 3.8%.

חני כספי: זה היה התמחור של ה"הפליה".

שאול יהלום: אני מציע לחברי הוועדה שלא להתייחס לטור ב; זהו שלב ביניים בלבד.

שאול יהלום: מתי הוא מסתיים?

רוני פנחס: לכל המאוחר ב-1 בינואר 2005, ויש אפשרות להקדמה ל-1 ביולי 2004.

שאול יהלום: אם כן אנחנו מעיינים בטור א ובטור ג.

שאול יהלום: לפני שאשמע את דעת חברי הוועדה אני מבקש לשמוע אם למישהו מהמשתתפים יש מה לומר נגד התקנות.

דניאל אלקיים: יש לי רק שתי שאלות.

דניאל אלקיים: האם שיעורים מופחתים יחולו גם על 3.1%?

רוני פנחס: יש ההמשך.

דניאל אלקיים: שזה יהיה ברור.

ג'ודי וסרמן: בתקנה 2(1) מפנים להוראות המיוחדות לנוכח ההערות שעלו בתקנות הקודמות, שלא הפנו לשם.

דניאל אלקיים: אני רוצה הבהרה שהכול יחול כמו על עובד שכיר לכל דבר ועניין.

שאול יהלום: לביטוח הלאומי אין טענות.

שאול יהלום: הם מקבלים, מה זה משנה מי מעביר?

דניאל אלקיים: שאלה שנייה: איך התשלום ייראה בתלוש השכר?

דניאל אלקיים: זה חשוב לנו לעניין החזרים מעל למקסימום.

דניאל אלקיים: אנחנו מחזירים כסף על ניכוי מעל למקסימום של דמי ביטוח לאומי ודמי ביטוח בריאות.

דניאל אלקיים: מאחר שיש שיעורים שונים בטבלה כאן לעומת הניכוי, אני רוצה לדעת באיזו צורה צריך להחזיר את מה ששולם מעבר למקסימום.

חני כספי: חבל להטריח הוועדה בשאלות טכניות.

שאול יהלום: מתי מחזירים?

דניאל אלקיים: כשלאדם יש שתי הכנסות.

דניאל אלקיים: יש אפשרות כזאת בצבא קבע.

שאול יהלום: למשל כשהוא מרצה באוניברסיטה?

חני כספי: אסור לאנשי קבע לקבל כסף.

דניאל אלקיים: יש לנו ניסיון בעניין הזה.

חני כספי: אולי זה קורה בחל"ת.

דניאל אלקיים: אני לא מדבר על חל"ת אלא על איש צבא קבע.

יגאל יאסינוב: יש קצינים כאלה, אני אומר זאת בוודאות.

דניאל אלקיים: במקרה כזה צריך להחזיר את הסכום שמעל המקסימום בדמי ביטוח הבריאות ובדמי הביטוח הלאומי.

דניאל אלקיים: הצבא משלם לנו סכום מסוים, אך מהעובד נגבים שיעורים נמוכים יותר; מה עלינו להחזיר לאיש?

ערן גרוסברגר: עליך להחזיר לצבא קבע את מה ששילמו לך, והצבא יתחשבן עם העובד.

חני כספי: אנחנו דנו בזה.

חני כספי: חבל לדון בכך כעת.

חני כספי: זאת שאלה נכונה.

חני כספי: היא צריכה להיפתר, זאת שאלה טכנית.

חני כספי: הביטוח הלאומי העיר על כך במהלך התקנת התקנות.

חני כספי: הביטוח הלאומי עיכב מאוד את התקנת התקנות, אני חייבת לומר זאת, והשאלה הזאת עלתה.

חני כספי: מנהל התשלומים של צה"ל שקוף וברור.

חני כספי: נעשה הסדר עם הביטוח הלאומי.

חני כספי: נכון להיום יש כתובת – צה"ל.

חני כספי: הצבא הוא שיסדיר זאת.

חני כספי: השאלה עלתה, היא לא נוגעת לוועדה, זאת שאלה טכנית.

חני כספי: נפתור אותה.

שאול יהלום: אני רוצה להבין: לא יכתבו את ההורדה?

שאול יהלום: לא ייכתבו בתלוש המשכורת "4%"?

חני כספי: בתלוש המשכורת כתוב: "ביטוח בריאות" וכתוב הסכום.

חני כספי: ברור כמה כל אחד שילם.

דניאל אלקיים: בתלוש המשכורת יהיה כתוב "400 ש"ח", למשל, אבל המוסד לביטוח לאומי קיבל בעצם 500 ש"ח.

דניאל אלקיים: האם להחזיר לפי 500 ש"ח או לפי 400 ש"ח?

שאול יהלום: מה השאלה?

שאול יהלום: ודאי שלא לפי 400 ש"ח.

דניאל אלקיים: אבל אין ציון של 500 ש"ח בשום מקום.

חני כספי: תחזיר לצבא.

דניאל אלקיים: אין בתקנות שלנו אפשרות להחזיר למעביד.

שאול יהלום: נניח שאיש הקבע עובד בשני מקומות.

שאול יהלום: איך ייתכן שזכותו לקבל החזר על מה שהצבא שילם בעבורו?

שאול יהלום: אם הוא שילם באופן אישי, הוא צריך לקבל החזר, זה עניין אחר.

חני כספי: הוא שילם 400 ש"ח.

ג'ודי וסרמן: כשלאדם יש שני מקורות הכנסה, נניח שכיר שהוא גם עצמאי, עושים בדיקה של שתי ההכנסות.

ג'ודי וסרמן: נניח שנקבע שצריך להחזיר משהו לעובד, כי הוא השתכר שמונה פעמים את השכר הממוצע וצריך להחזיר לו.

ג'ודי וסרמן: הרי שכר העבודה הוא תמיד המקור הראשון.

ג'ודי וסרמן: תמיד מחזירים מהמקור הנוסף, כעצמאי.

ג'ודי וסרמן: כך שהשאלה לא מתעוררת: העובד והצבא יחד שילמו דמי ביטוח כעובד; ואת ההחזר מחזירים מהשכר הנוסף.

ג'ודי וסרמן: לכן השאלה לא רלוונטית.

רוני פנחס: מהשכר הרגיל העובד משלם מלא, ומחזירים גם מלא.

חני כספי: אני רוצה להודיע שאיש קבע לא רשאי לקבל שום הכנסה.

הראל בלינדה: הם כנראה יודעים למה הם שואלים, כנראה עושים זאת.

חני כספי: עושים זאת בחל"ת, ואז הצבא לא משלם.

שאול יהלום: ממת"ש יתקבל סכום אחד.

שאול יהלום: מר אלקיים, אם אתה שואל את חוות דעת יושב-ראש הוועדה, כל עוד אין הסדר אחר יש להתחשב בתלושי המשכורת.

ג'ודי וסרמן: דמי הביטוח שמשתלמים הם דמי ביטוח לפי החוק ולפי התקנות.

ג'ודי וסרמן: תקנה 2, שהוועדה אולי תאשר עוד מעט, קובעת שהצבא צריך לשלם למוסד לביטוח לאומי את השיעור המלא: 4.8% ו-3.1%.

ג'ודי וסרמן: לכן משתלם שיעור מלא; אך מנוכה שיעור חלקי.

ג'ודי וסרמן: לכן אי-אפשר להתעלם מזה, אי-אפשר לטעון שהכסף השתלם בגין משהו אחר.

ג'ודי וסרמן: הסכום השתלם בגין איש הקבע הזה.

חני כספי: נסדיר זאת.

שאול יהלום: בכל הכבוד, אני חושב שבעניין הזה חוות הדעת של היועצת המשפטית מוגזמת: החוק לא השתנה; איש צבא הקבע בכלל פטור מלשלם.

שאול יהלום: נעשה הסכם שלפיו הצבא משלם.

שאול יהלום: נכון שבמת"ש יעשו חישוב לפי המשכורות.

שאול יהלום: אבל הצבא כאילו משפה את קופות החולים, את הביטוח הלאומי, על ההפרש.

שאול יהלום: לכן הכסף לא מגיע לחייל.

שאול יהלום: הוא לא שייך לעניין.

שאול יהלום: החוק שמחזיר כסף מהביטוח הלאומי נעשה לטובת העובד, שלא ייקחו ממנו יותר מדי.

שאול יהלום: לכן מה שמקבלים כסכום שלם לא שייך לעניין.

שאול יהלום: החייל יבדוק אם גזלו ממנו משהו; אם כן, הוא יבדוק ויקבל.

שאול יהלום: אם יהיה הסדר אחר – יהיה הסדר אחר.

שאול יהלום: אך לא ניכנס לזה.

שאול יהלום: יש עשרה אנשים כאלה.

ג'ודי וסרמן: אני מפנה לתיקון סעיף 55(ה): לפי תיקון זה השיעור של החייל לא יפחת מהשיעור של העובד.

ג'ודי וסרמן: היום החוק קובע שבגין איש קבע ישולם שיעור מלא.

ג'ודי וסרמן: אני עומדת על דעתי.

שאול יהלום: אבל רוח העניין היא שהוא לא שילם.

שאול יהלום: התקנות מסתכלות בצורה אחרת על איש הקבע.

שאול יהלום: ובכן, אין התנגדות.

שאול יהלום: האם חברי הוועדה רוצים להתייחס לנושא?

איוב קרא: אני מקבל את כל מה שהעלו כאן, בהסתייגות אחת.

איוב קרא: לדעתי יש לעשות רוויזיה בחשיבה: שישלמו כמו כל האזרחים, במיוחד אנשי הקבע, ובמיוחד מי שנמצאים בעורף.

איוב קרא: אין שום צידוק לכך שהם לא ישלמו כמו כל אזרח.

איוב קרא: זה נושא שיש לגעת בו.

שאול יהלום: בעניין זה אמרתי את דעתי.

שאול יהלום: גם אתה אמרת את דעתך.

אריה אלדד: ואני אגיד את דעתי.

שאול יהלום: בבקשה, אם כי זה ניגוד אינטרסים, כאיש קבע לשעבר.

חני כספי: כקצין רפואה ראשי לשעבר.

אריה אלדד: למען הגילוי הנאות אומר שהייתי בצבא, למען הגילוי הנאות עוד יותר אומר שאני מאוד גאה בזה.

אריה אלדד: יש עניין שאני יודע מידע אישי: כשהייתי קצין רפואה ראשי חשבתי שנכון להעביר חלק גדול מהחיילים באוכלוסיות העורפיות, גם בסדיר וגם בקבע, לקבל טיפול מקופת חולים.

אריה אלדד: היו הרבה מאוד חששות מזה – אך אני הצעתי זאת מכיוון שהרגשתי שאנחנו נותנים להם טיפול רפואי רע, ואני מדגיש זאת בחמישה קווים.

אריה אלדד: זאת הייתה הסיבה העיקרית שרציתי להעביר את אנשי הקבע לקופת חולים; הרגשתי שהצבא, עם מערך המילואים והתקציבים, נותן להם פחות ממה שהאזרח מקבל – שכן האזרח רשאי לקנות שירותים ולקנות ביטוח משלים.

אריה אלדד: אני לא נתתי לחייל את האפשרות הזאת, הוא לא היה יכול להחליט שהוא מקבל טיפול פרטי.

אריה אלדד: אסור היה לו לעשות זאת.

אריה אלדד: הוא לא היה יכול לקנות ביטוח משלים.

אריה אלדד: אלה היו התנאים.

אריה אלדד: בכללי המשחק האלה אמרתי שאני מרגיש שאני נותן לחיילים ולאנשי הקבע טיפול רע יותר בממוצע – ואני יודע על עניין השיניים והכול.

שאול יהלום: אתה יודע שהנקודה הזאת שנויה במחלוקת.

אריה אלדד: בדבר הזה נעניתי לדוחות קטלניים של מבקר מערכת הביטחון, של נציב קבילות חיילים, של 40,000 אמהות – לא של ארבע אמהות.

אריה אלדד: הכתבות הענקיות סיפרו על התורים האין-סופיים במערכת הבריאות הצבאית, על השעות מחכים לתור, על הזמן שמחכים כדי להגיע לרופא מסוים לבדיקה כלשהי.

אריה אלדד: בשורה התחתונה, לצערי – אני יודע לשקף מצב מלפני שלוש שנים – הרמה הכללית שאנשי הקבע יכלו לקבל הייתה נגישה פחות וזמינה פחות.

אריה אלדד: הם לא יכלו לבחור את המקורות או להשפיע על בחירת מי שמטפל בהם – גם אם היו מוכנים לשלם על כך.

אריה אלדד: ראוי שהדברים ייאמרו.

אריה אלדד: למרות הכול יכולנו לייצר לאנשי הקבע – כך לתחושתי, מתוך מה שראיתי במערכת, שהייתי מופקד עליה, לצורך העניין זאת הייתה ביקורת עצמית – שירות פחות טוב, בממוצע, ממה שיכלו לקבל אזרחים במדינה.

אריה אלדד: הערה אחרת היא הערה עקרונית, בנוגע לדברי חבר הכנסת קרא ויושב-ראש הוועדה: המדינה, לאורך שנים רבות, ביקשה לתעדף ולתמרץ את הצבא ואת אנשי הקבע.

אריה אלדד: לכן נדמה לי שלא ראוי לפגוע באנשי הקבע בלי לשים את הדברים על השולחן: החלטנו להפסיק לתעדף את הצבא.

אריה אלדד: אי-אפשר להחליט שאנחנו דופקים את אנשי הקבע ועדיין מצפים מהצבא לתת את כל מה שנתן לנו קודם.

אריה אלדד: התוצאה של מה שנאמר כאן, ובסופו של דבר זה תהליך שחיקה מתמשך, היא שנפגע בצבא.

אריה אלדד: מי שמבטיח שהוא יוכל לתת לנו את אותו צבא בלי לתמרץ את אנשי הקבע כנראה חי במלחמת השחרור ולא בשנת 2003.

ורד שהרבני: יש לי הערה טכנית.

ורד שהרבני: בתקנה 5 לא התבקש תיקון, אך יש בה תיקון טכני, מאחר שמועד התשלום והדיווח שחל על תקנות 3 ו-4, שמבוקש בהן תיקון, נשאר כמו בסעיף הקודם של חוק הביטוח הלאומי.

ורד שהרבני: אנחנו מבקשים לתקן לנוסח החדש.

רוני פנחס: אין בעיה.

רוני פנחס: זה יתוקן.

ג'ודי וסרמן: צריך לתקן את מספר הסעיף הישן לסעיף החדש.

ג'ודי וסרמן: יש לי הערה אחרת.

ג'ודי וסרמן: בסעיף 3 לתקנות מוצע לקבוע את התחילה ליום 1 ביולי 2003.

ג'ודי וסרמן: המועד עבר.

חני כספי: אנחנו מסכימים לכך.

חני כספי: הגענו להסדר עם האוצר.

חני כספי: אני לא רוצה שיאמרו שלא עמדנו בהסדר בגלל התארכות התקנות.

ג'ודי וסרמן: התקנות הובאו לוועדה לפני כשבועיים.

ג'ודי וסרמן: יש בהן תחילה רטרואקטיבית, תיקון שלא מיטיב עם אנשי הצבא.

ג'ודי וסרמן: לטעמי התחילה צריכה להיות מאוקטובר ולא אחורה.

ג'ודי וסרמן: אם היה הסכם לפני שלושה חודשים חבל שהוא לא הובא לאישור הוועדה.

חני כספי: אני אמורה לתמוך בדברי היועצת המשפטית.

שאול יהלום: מה ההפרש לחודש בגין השיפוי של מערכת הביטחון לביטוח הלאומי?

הראל בלינדה: לפי מה שנמסר לנו מדובר ב-60 מיליון ש"ח בשנה.

ערן גרוסברג: קצת פחות.

שאול יהלום: כלומר 5 מיליון ש"ח בחודש.

הראל בלינדה: בערך.

ג'ודי וסרמן: זה מנוגד להנחיות היועץ המשפטי לממשלה.

חני כספי: ארך זמן רב עד שהתקנות הושלמו.

חני כספי: אני האחרונה שאתנגד לכך.

חני כספי: יש לנו רצון טוב.

שאול יהלום: את משפטנית, את לא מתנגדת.

חני כספי: אני אמורה להגיד שאינני מתנגדת.

הראל בלינדה: אנחנו מתנגדים.

שאול יהלום: עו"ד וסרמן אומרת שאיש קבע, קרפ"ר למשל, שעד היום הורידו לו %2.4, יצטרך לשלם כעת עוד 2% פחות או יותר, ורטרואקטיבי.

שאול יהלום: לטענתה אין מרעים זכויות בצורה רטרואקטיבית.

יהודה עליאש: זה מאוד הגיוני.

חני כספי: הרעיון נכון, חקיקה רטרואקטיבית היא בעייתית מאוד.

חני כספי: יש לי הרגשה לא נוחה מול האוצר.

ג'ודי וסרמן: בסדר, אינך חייבת להגיב.

חני כספי: התקנות הן של משרד הבריאות.

חני כספי: עבדנו כדי להביאן לוועדה ביום 1 ביולי.

חני כספי: זה לא שלנו.

ג'ודי וסרמן: זהו תיקון בחוק ההסדרים מדצמבר 2002.

ג'ודי וסרמן: עובדים עליו כל החודשים האלה?

הראל בלינדה: היה ויכוח על השיעורים.

ג'ודי וסרמן: אני לא מזלזלת.

ג'ודי וסרמן: נעשתה עבודה.

חני כספי: עדכנו את אנשי הקבע בנוגע לניכוי הצפוי.

שאול יהלום: היועצת המשפטית צודקת.

שאול יהלום: לא ניקח על מצפוננו את העניין, בייחוד שהקרפ"ר לשעבר הסביר לנו שכל הזמן מקצצים לאנשי הקבע; פתאום יהיו במשכורות הפרשים ל-3 חודשים?

שאול יהלום: אתם מסכימים, אבל לא כל אנשי הקבע מסכימים.

שאול יהלום: אני מציע שתסכימו שהשינוי יהיה מהיום, מ-1 באוקטובר.

שאול יהלום: כבר שילמתם את משכורת ספטמבר, נכון?

שאול יהלום: אז נקבע שהשינוי יחול מאוקטובר.

הראל בלינדה: היה סיכום בין משרד האוצר לבין משרד הביטחון; הוא כלל את תאריך התחילה.

הראל בלינדה: אנשי הקבע יודעים על כך, אני מבין שהודיעו להם על הניכוי.

חני כספי: זה ידוע למשרתי הקבע.

שאול יהלום: איך הם יודעים?

חני כספי: הודענו.

חני כספי: התקנות היו מוכנות כבר במאי.

חני כספי: אנשי הקבע יודעים על כך.

חני כספי: נאפשר להם כל מיני דברים.

שאול יהלום: אפשר להסביר את עניין הידיעה?

ערן גרוסברג: אנשי אכ"א לא כאן אבל הם הודיעו שהחל בחודש מסוים יורידו את הסכומים.

ערן גרוסברג: בכל חודש מקבלים בתלוש הסברים שונים.

ערן גרוסברג: יש הנחיה שהחל מחודש מסוים תהיה הפחתה.

ערן גרוסברג: אפשר לבדוק זאת.

חני כספי: אני יוצאת כדי לברר איך בדיוק העניין הודע לאנשי הקבע.

ג'ודי וסרמן: מתי נחתם ההסכם?

הראל בלינדה: הוא נחתם ביום 15 באפריל.

ג'ודי וסרמן: אז מה עשיתם עד עכשיו?

הראל בלינדה: ההסכם קבע את השיעורים, לא את הניסוח המשפטי.

ג'ודי וסרמן: אחרי כן ישבו לנסח את התקנות.

אריה אלדד: טוב, חשבתי שאולי אנחנו אשמים.

יהודה עליאש: אפשר להתחיל עם הגדר באלקנה.

יהודה עליאש: יש 15 מיליון ש"ח.

שאול יהלום: אמרו שכל השכפ"צים הקראמיים עולים 10 מיליון ש"ח.

שאול יהלום: 5 מיליון יהיו לקסדות.

הראל בלינדה: אני רואה שמייעדים כעת את הסכומים.

ג'ודי וסרמן: הכסף לא ילך לשום מקום.

ג'ודי וסרמן: שירותי הבריאות ניתנים חצי על-ידי ביטוח בריאות וחצי על-ידי האוצר.

ג'ודי וסרמן: אז בסך הכול השלמת האוצר תפחת.

שאול יהלום: מערכת הביטחון, מתקציב הביטחון, מעבירה את ההשלמה.

שאול יהלום: ההשלמה היא 5 מיליון ש"ח בחודש.

שאול יהלום: אם התקנות הן מהיום, מ-1 באוקטובר, מערכת הביטחון חוסכת 15 מיליון ש"ח השנה.

ערן גרוסברג: להפך, היא משלמת את הפער.

שאול יהלום: מ-1 בינואר אתם משלמים מלא.

הראל בלינדה: החוק קובע שמערכת הביטחון צריכה לשלם את הביטוח באופן מלא, לפי השיעורים של כל עובד.

הראל בלינדה: כל שקל שאיש הקבע לא משלם – מערכת הביטחון משלמת במקומו.

הראל בלינדה: אם תחולת ההחלטה נדחית ליום 1 באוקטובר מערכת הביטחון צריכה לשפות מתקציבה.

הראל בלינדה: לשלם במקום אנשי הקבע את הסכומים.

שאול יהלום: ואז חסרים לה 15 מיליון ש"ח.

דניאל אלקיים: אני לא משוכנע שמערכת הביטחון מעבירה אלינו את דמי ביטוח הבריאות לפי חוק ההסדרים.

דניאל אלקיים: אמרתם בוועדה שאתם עוד לא מיישמים את ההסדר.

שאול יהלום: שמעת, מר בלינדה?

שאול יהלום: מערכת הביטחון עובדת על כולם.

דניאל אלקיים: היועצים המשפטיים שלכם, בדיונים בחוק ההסדרים, קבעו שכל עוד אין תקנות להפעלה, לא מפעילים.

הראל בלינדה: לא, נקבע שלא גובים.

הראל בלינדה: חוות הדעת של אל"מ כספי, שיצאה,

דניאל אלקיים: אם אתם מעבירים בפועל, אנחנו לא יודעים על זה.

דניאל אלקיים: תגידו לנו.

הראל בלינדה: מערכת הביטחון צריכה לשלם לביטוח הלאומי.

שאול יהלום: הם אומרים שהם לא מקבלים.

הראל בלינדה: אני מציע שהביטוח הלאומי יבדוק זאת.

הראל בלינדה: אם משרד הביטחון לא משלם, יש לגבות זאת ממנו.

ערן גרוסברג: ככל שידוע לי משלמים.

שי יודקביץ': 4.8% הועבר.

דניאל אלקיים: בדיונים בוועדת הכספים בנוגע לחוק ההסדרים נאמר שחייבים תקנות כדי להפעיל את השינוי.

דניאל אלקיים: כל עוד אין תקנות – אין הפעלה.

דניאל אלקיים: אני זוכר ששאלתי את היועצת המשפטית והיא השיבה שלפי המצב המשפטי באותו רגע,

ג'ודי וסרמן: היועצת המשפטית הפנתה אותך ליועץ המשפטי לממשלה.

דניאל אלקיים: בדיוק.

דניאל אלקיים: כך זה נשאר.

הראל בלינדה: הייתה חוות דעת של אל"מ כספי.

הראל בלינדה: כשהיא תחזור לדיון היא תגן עליה.

שאול יהלום: אי-אפשר ללכת למכולת עם חוות הדעת של אל"מ כספי.

שאול יהלום: האם הועבר השיק על-ידי מערכת הביטחון?

שאול יהלום: איש הביטוח הלאומי אומר שהוא חושב שלא.

שאול יהלום: איש מערכת הביטחון חושב שכן.

שאול יהלום: שניהם לא בטוחים.

הראל בלינדה: אם הם לא העבירו, הם צריכים להעביר.

הראל בלינדה: לדעתי אין ויכוח על כך.

דניאל אלקיים: אם לא העברתם, אתם מעבירים רטרואקטיבית מינואר?

הראל בלינדה: בוודאי.

שאול יהלום: בוודאי, יש חוות דעת.

דניאל אלקיים: עוד יותר טוב.

דניאל אלקיים: בבקשה.

הראל בלינדה: מערכת הביטחון צריכה לשלם 4.8% מיום 1 בינואר.

ערן גרוסברג: בישיבות לא אמרו שלא צריך להעביר.

ערן גרוסברג: גם נציג הביטוח הלאומי לא אומר כעת שהכסף לא הועבר.

ערן גרוסברג: הוא אומר שיש לבדוק זאת.

ורד שהרבני: שיהיה ברור שמ-1 בינואר 2003 יש להעביר לפי השיעור של העובד.

שאול יהלום: אנחנו ממתינים לאל"מ כספי, שבודקת באכ"א את עניין ההודעה לחיילי הקבע.

שאול יהלום: לא נאשר את התחילה המבוקשת אלא אם כן כל חייל ידע על כך.

רוני פנחס: אני מציע להמשיך להקריא את התקנות.

שאול יהלום: קראנו.

שאול יהלום: בסדר.

יהודה עליאש: באמת, למה האנשים לא מטופלים בקופות חולים?

יהודה עליאש: שמענו את קרפ"ר לשעבר.

דני פייגה: בדרג א ייתכן שיש באמת בעיה.

שאול יהלום: הם לא נכנסים לחוק ביטוח בריאות ממלכתי בגלל הבעיות של קופת חולים כללית.

ג'ודי וסרמן: מר אליעש הוא מקופת חולים מאוחדת.

שאול יהלום: יש שם 700 מיליון ש"ח גירעון.

שאול יהלום: קופת חולים מאוחדת בסדר גמור.

רוני פנחס: יש לי הערה בנוגע להערת הביטוח הלאומי ובנוגע לתיקון הטכני: תקנה 5 קובעת היום שמועד התשלום של דמי ביטוח בריאות בידי צה"ל לפי תקנות 3 ו-4 יהיה המועד החל בנוגע לעובד לפי סעיף 171 לחוק ביטוח לאומי.

רוני פנחס: נציגת הביטוח הלאומי ציינה שיש להחליף סעיף 171 בסעיף המקביל לו היום, סעיף 353.

רוני פנחס: אני רוצה להוסיף שההפניה של תשלום דמי ביטוח בריאות אמורה להיות רק לפי תקנה 3 – גם בתקנות הקודמות וגם בתיקון הנוכחי.

רוני פנחס: תקנה 4 נוגעת לניכוי מהעובד, וזה נעשה ביום 1 בחודש.

רוני פנחס: תקנה 5 נוגעת להעברה של הכסף מצה"ל לביטוח הלאומי – וזה רק לפי תקנה 3.

רוני פנחס: אם מתקנים תיקון טכני, אפשר גם לעשות הפניה לתקנה הנכונה.

רוני פנחס: אני יכול להציע נוסח.

ג'ודי וסרמן: רוצים להפנות לתקנה 3 בלבד?

ג'ודי וסרמן: בסדר.

רוני פנחס: אני קורא את ההצעה לנוסח: "בתקנה 5 לתקנות העיקריות, במקום 'לפי תקנות 3 ו-4' יבוא 'לפי תקנה 3' ובמקום 'לפי סעיף 171' יבוא ' לפי סעיף 353'".

רוני פנחס: מקובל?

קריאה: בסדר.

רוני פנחס: אלה שני תיקונים טכניים.

רוני פנחס: הם לא משנים דבר מהותית.

רוני פנחס: אגב, נציג משרד הבריאות נמצא כאן.

חני כספי: אני חוזרת מבירור עם אכ"א.

חני כספי: מתברר שהייתה החלטה באכ"א שיקדימו התשלומים כדי לא לגבות אותם באופן רטרואקטיבי.

חני כספי: למעשה התשלום כבר נוכה לאנשי הקבע.

חני כספי: עכשיו אצטרך לכתוב חוות דעת מה הדין.

ג'ודי וסרמן: נוכה מעבר למה שבתקנות הקיימות?

חני כספי: כן.

חני כספי: זה מה שנעשה, לא לפי התקנות.

חני כספי: אני לא ידעת מה לעשות אם איש קבע יפנה אליי.

חני כספי: לא תמיד אני יודעת הכול, מה לעשות.

שאול יהלום: יושבים כאן לפחות שלושה אנשי קבע; אני מבין שהם לא מסתכלים בתלושי השכר שלהם.

חני כספי: זה מה שמוכיח שאנחנו משרתי העם.

ג'ודי וסרמן: לא כתובים שם שיעורים, כתובים סכומים.

ג'ודי וסרמן: איש לא מתרגם זאת.

הראל בלינדה: מי סופר?

שאול יהלום: ממתי נעשה השינוי?

חני כספי: מיום 1 ביולי.

חני כספי: עשינו הסכם עם האוצר, רצינו להביא את התקנות בזמן, כתבנו אותן במאי.

חני כספי: אבל אלה תקנות של משרד הבריאות, לא שלנו, והייתה עבודת מטה בין-משרדית.

חני כספי: כמו שאומרים: לא נתתי את ההוראה.

שאול יהלום: אז אין בעיה?

שאול יהלום: הורידו בפועל?

ג'ודי וסרמן: מבחינת הרטרואקטיביות – בעיה זו איננה, לצערי.

ג'ודי וסרמן: זה תמוה מאוד.

ג'ודי וסרמן: הפחיתו להם מעבר לסכומים בתקנות.

יהודה עליאש: צריך לתקן את תאריך הישיבה.

יהודה עליאש: כך נפתרת הבעיה.

שאול יהלום: אם כן אל"מ כספי מודיעה לוועדה כי מבירור עם מנהל התשלומים עלה שלאנשי הקבע הופחתו התשלומים במשכורת לפי התקנות החדשות, העומדות היום לאישור הוועדה; בהתחשב בהצהרה זו – על הפחתה מיום 1 ביולי 2003 – אנחנו מאשרים גם את התקנות כפי שהן לפנינו.

שאול יהלום: עשינו זאת כאן באופן חד-פעמי, בהתחשב גם בתקציב הביטחון ולנוכח הניכוי שכבר נעשה בפועל.

שאול יהלום: התקנות אושרו פה אחד.

שאול יהלום: תודה רבה.

שאול יהלום: שנה טובה.